Къэпщытэныгъэхэр ягъэIэпхъуэ
Ди къэралым и курыт еджапIэхэр къэзыух ныбжьыщIэхэм илъэс куэд лъандэрэ ят Зыуэ щыт къэрал экзаменыр (ЕГЭ). Мы гъэм абы и екIуэкIыкIэм зэхъуэкIыныгъэ гуэрхэр халъхьащ, коронавирус уз зэрыцIалэм ди щIыналъэм зэрызыщиубгъуам къиша лъэпощхьэпохэм къахэкIкIэ.
УФ-м егъэджэныгъэмкIэ и министрым и къуэдзэ Басюк Виктор егъэджэныгъэмкIэ щIыналъэ IэнатIэхэм я унафэщIхэм иджыблагъэ ядригъэкIуэкIа видеоконференцым зэрыщыжиIамкIэ, мэкъуауэгъуэм и 8-м къызэрагъэпэщыну я мурада ЕГЭ-р пIалъэкIэ ягъэIэпхъуэнущ. Апхуэдэ унафэ къащтащ, узыншагъэр хъумэнымкIэ къэралпсо IэнатIэхэм ята чэнджэщхэм япкъ иткIэ. Къэпщытэныгъэхэр щекIуэкIыну махуэхэр мыгувэу иубзыхунущ УФ-м и Правительствэм, абыхэм ятеухуа унафэ къыщащтэнущ УФ-м и Къэрал Думэмрэ ФедерацэмкIэ Советымрэ.
Зыуэ щыт къэрал экзаменхэр зэрекIуэкIынуми зэхъуэкIыныгъэ хэлъынущ. Къапщтэмэ, 9-нэ классыр къэзыуххэм ахэр ятыххэнукъым, аттестатым ирагъэувэнущ школакIуэр илъэс псом зэреджам къыпэкIуа кIэух оценкэхэр. 11-нэ классыр къэзыуххэм ящыщу еджэным адэкIэ пызымыщэнухэми ятынукъым ЕГЭ-хэр. Къэпщытэныгъэхэм хэтынур зи щIэныгъэм адэкIэ хэзыгъэхъуэну, еджапIэ нэхъыщхьэхэм, курыт IэщIагъэрэ щIэныгъэрэ къозыт IуэхущIапIэхэм щIэтIысхьэну зи мурад ныбжьыщIэхэращ. Абыхэми ятынур щыщIэтIысхьэкIэ Iэмалыншэу зыхуеину экзаменхэращ.
Къэпщытэныгъэхэр, япэми хуэдэу, «Роспотребнадзор»-м зэригъэув хабзэм тету, къэралым и щIыналъэ псоми зы махуэм щекIуэкIынущ. А хабзэхэм япкъ иткIэ, экзаменхэр щекIуэкIыну пэшхэм иджы нэхъ мащIэщ школакIуэу щIэсынур, ягъэува санитар мардэхэм изагъэу.
ЩIыналъэхэм мыгувэу яIэрыхьэнущ къэпщытэныгъэхэр къызэрызэрагъэпэщынумрэ ахэр къызыхуэтыншэу зэрегъэкIуэкIыпхъэмрэ ятеухуа чэнджэщхэр зэрыт тхылъхэр.
ЖЫЛАСЭ Маритэ.
